
REFERAT
privind conferirea Titlului de Cetăţean de Onoare al Municipiului Timişoara domnului Georg Lecca

	Prin iniţiativa doamnei Sorina Jecza Ianovici, în calitate de reprezentant al Fundaţiei Triade, înregistrată la Primăria Municipiului Timişoara cu nr. SC2017 – 007937/31.03.2017, a fost propus pentru acordarea Titlului de Cetăţean de Onoare al Municipiului Timişoara domnul Georg Lecca.
	Din CV-ul domnului Georg Lecca prezentăm principalele repere ale activităţii domniei sale.
	Domnul Georg Lecca s-a nascut Ia Gheorghieni, în anul 1950,  într-o familie de medici. În orașul natal a urmal cursurile liceale, apoi, după absolvirea studiilor la Politehnica
timișoreană, s-a stabilit la Timișoara, orașul de pe Bega rămânând locul său de suflet,
locul primilor ani ai tinereții, locul unde își regăsea prietenii de fiecare dată când, mai tarziu, revenea în țară. Din anul 1989 s-a stabilit Ia Munchen. A fost expert pentru Europa de Est al firmei germane TUV, iar din anul din 2007 face parte din conducerea compartimentului de certificari vehicule feroviare Munchen.
Paralel cu activitatea profesională, își urmează pasiunea de o viață, făcând studii libere de istoria artei la Timișoara și Munchen, ce au fost încununate cu un doctorat în arte vizuale, susținut în anul 2009, Ia Universitatea  de Vest din Timișoara. 
Spirit artistic el însuși, bun cunoscător și un rafinat colecționar de artă românească, Lecca s-a implicat direct în susținerea mai multor artiști, atât prin finanțarea, cât și prin editarea sau chiar conceperea nemijlocită a unor bogate materiale de reprezentare. El a susținut, alături de Sorina Jecza, realizarea unui monumental catalog critic al sculptorului Peter Jecza, primul de acest fel care privește opera unui artist român, inventar și analiză critică a unei opere care abia acum poate fi percepută coerent și convingător. Catalogul raționalizează traseele creației, citește evoluția concepției despre formă, ce traversează interese și estetici diferite, spre a oferi, în final, spectacolul unei profunde angajări existențiale și tenacitatea unei lupte cu materia care trece dincolo de cadrele unor convenții de natură artistică.
Prin implicarea sa directă în aceste evenimente, dincolo de efortul financiar și de consumul de timp, Georg Lecca părăsește condiția neutră și exterioară a sponsorului și devine el însuși, prin investiția de sensibilitate și inteligență în relația directă cu arta românească de astăzi, un partener al artistului și, în același timp, agentul activ al unei realități căreia comunismul i-a distrus până și ipostaza ingenuă de proiect : aceea care privește conviețuirea artei cu lumea reală, fără traume și umilințe majore.
Având în vedere toate elementele enumerate mai sus, propunem acordarea titlului de Cetăţean de Onoare al Municipiului Timişoara domnului Georg Lecca, personalitate marcantă a municipiului Timişoara, care, prin tot ce a făcut pentru oraşul Timişoara, ca imagine şi promovare a numelui său în ţară şi peste hotare, merită cu prisosinţă această distincţie.

